Il-programm LIFE jipproteġi n-natura u l-bijodiversità fil-pajjiżi Ewropej kollha. L-UE qed taġġorna l-istrument ta' finanzjament prinċipali tagħha dwar il-proġetti fuq in-natura, il-bijodiversità, l-azzjoni klimatika u l-enerġija nadifa. Illum, il-Kumitat tar-Rappreżentanti Permanenti tal-Kunsill ikkonferma l-fehim komuni milħuq mill-presidenza Rumena u l-Parlament Ewropew dwar l-estensjoni tal-programm LIFE lil hinn mill-2020. Il-fehim komuni li ġie kkonfermat illum jeskludi kwistjonijiet relatati mal-baġit jew kwistjonijiet orizzontali li bħalissa qed jiġu diskussi bħala parti min-negozjati dwar il-qafas finanzjarju pluriennali (QFP) li jmiss tal-UE li jkopri l-perjodu mill-2021 sal-2027. Ninsab kuntenta ħafna li l-istati membri tal-UE kkonfermaw it-titjib għall-programm LIFE li nnegozjajna mal-Parlament Ewropew. LIFE huwa l-programm ewlieni tal-UE għall-protezzjoni tan-natura u tal-bijodiversità. Jiffinanzja wkoll proġetti li ser jgħinuna niġġieldu t-tibdil fil-klima. Mill-2021 'il quddiem proġetti marbuta mal-effiċjenza fl-użu tal-enerġija u l-enerġija rinnovabbli ser ikunu jistgħu jibbenefikaw ukoll minn finanzjament permezz tal-LIFE. Graţiela Leocadia Gavrilescu, Viċi Prim Ministru u Ministru għall-Ambjent tar-Rumanija Il-kwalità tajba tal-applikazzjonijiet għall-proġetti tibqa' l-kriterju ewlieni għall-għoti ta' finanzjament tal-programm LIFE. Ser ikun hemm kategorija speċjali ta' proġetti ta' assistenza teknika mmirati lejn il-bini tal-kapaċità għall-parteċipazzjoni effettiva fil-programm LIFE. L-għan huwa li jittejbu s-servizzi pprovduti mill-punti ta' kuntatt nazzjonali madwar l-UE u li tittejjeb il-kwalità tal-proposti tal-proġetti, u b'hekk jiżdiedu l-possibbiltajiet li l-istati membri li jkollhom rata baxxa ta' parteċipazzjoni jiksbu finanzjament LIFE. Ser ikun hemm limitu massimu għal dawn l-għotjiet għall-bini tal-kapaċità. Il-Kummissjoni Ewropea għandha ssegwi kopertura ġeografika effettiva u bbażata fuq il-kwalità madwar l-Unjoni. Il-programmi ta' ħidma pluriennali għal LIFE ser jiġu adottati permezz ta' atti ta' implimentazzjoni, flimkien mal-kumitat LIFE. Filwaqt li r-rati massimi ta' kofinanzjament għal ħafna mill-azzjonijiet taħt LIFE ser jiġu definiti fir-regolament, ir-rati speċifiċi ta' kofinanzjament għat-tipi differenti ta' proġetti ser jiġu stabbiliti fil-programmi ta' ħidma pluriennali. Kif inhu l-każ bħalissa, il-Kummissjoni ser tibqa' tingħata s-setgħa li tadotta atti delegati biex tirrieżamina l-indikaturi tal-output u l-indikaturi tar-riżultati li jintużaw għall-valutazzjoni tal-programm LIFE. Il-Kummissjoni ser tadotta wkoll atti delegati biex tiddefinixxi indikaturi speċifiċi għal kull sottoprogramm u tip ta' proġett, u biex tistabbilixxi n-netwerk ta' monitoraġġ u evalwazzjoni. Il-koleġiżlaturi ssottolinjaw l-importanza tal-programm LIFE għall-protezzjoni tal-speċijiet tal-fawna selvaġġa u l-ekosistemi Ewropej u għall-kisba tat-tranżizzjoni tal-UE lejn ekonomija sostenibbli, ċirkolari u newtrali għall-klima. Ser jinħolqu soluzzjonijiet konkreti għat-tranżizzjoni lejn enerġija rinnovabbli u żieda fl-effiċjenza enerġetika bis-saħħa ta' sottoprogramm ġdid għal enerġija nadifa li ser jeżisti taħt il-programm LIFE mill-2021 'il quddiem. Sal-2020, il-proġetti tal-enerġija nadifa huma ffinanzjati taħt il-programm Orizzont. Il-logo magħruf sew tal-programm LIFE ser jinżamm. Il-kuntest u l-passi li jmiss Il-Kummissjoni ressqet il-proposta dwar il-programm LIFE fl-1 ta' Ġunju 2018. Filwaqt li tnieda fl-1992, il-programm LIFE huwa l-uniku fond tal-UE ddedikat kompletament għal għanijiet ambjentali u klimatiċi. L-għan ġenerali tal-programm LIFE propost għall-2027-2021 huwa li jikkontribwixxi għat-tranżizzjoni lejn ekonomija nadifa, ċirkolari, effiċjenti fl-użu tal-enerġija, b'emissjonijiet baxxi tal-karbonju u reżiljenti għat-tibdil fil-klima, inkluż permezz tat-tranżizzjoni lejn enerġija nadifa, għall-protezzjoni u t-titjib tal-kwalità tal-ambjent u biex jitrażżan u jitreġġa' lura t-telf tal-bijodiversità. Sal-lum, aktar minn 4500 proġett ġew kofinanzjati minn LIFE. Il-Parlament Ewropew adotta l-pożizzjoni tiegħu dwar il-regolament fil-11 ta' Diċembru 2018. Il-Kunsill laħaq approċċ ġenerali parzjali fl-20 ta' Diċembru 2018. In-negozjati bejn il-koleġiżlaturi bdew fid-9 ta' Jannar u wasslu għal fehim komuni fis-sigħat bikrin tat-12 ta' Marzu. Il-Kunsill jistenna li n-negozjati mal-Parlament Ewropew li jmiss jibdew malajr kemm jista' jkun, bil-ħsieb li jiġu finalizzati abbażi tal-progress miksub, kif rifless fil-fehim komuni. In-negozjati jeħtieġ li jqisu wkoll il-ftehim ġenerali dwar il-qafas finanzjarju pluriennali għall-2021-2027. Il-Kummissjoni pproponiet pakkett finanzjarju totali ta' €5.45 biljun għal LIFE għall-perjodu 2021-2027. Dan jinkludi €3.5 biljun għall-qasam tal-ambjent u €1.95 biljun għall-qasam tal-azzjoni dwar il-klima. L-ammonti finali ser jiddependu fuq il-ftehim milħuq dwar il-qafas finanzjarju pluriennali li jmiss. Rapport ta' progress Programm LIFE: il-Kunsill jaqbel dwar il-pożizzjoni tiegħu rigward il-programm emblematiku tal-politika ambjentali tal-UE (stqarrija għall-istampa, 20/12/2018) Proposta tal-Kummissjoni